Mazurek, Milan, poslanec NR SR (2017-11-30):
Ďakujem za slovo. Som skutočne rád, že tieto dva zákony idú jeden po druhom, takže môžem aj v krátkosti zareagovať na slová pána ministra, keď mi povedal, že nepodporiť zákon, ktorý v podstate dovolí totálne špehovanie všetkých pasažierov leteckých spoločností, archiváciu ich údajov a ich možné zneužitie, znamená v podstate akýmsi spôsobom súhlasiť s dovozom nejakých teroristov do Európy, tak je podľa mňa totálny nonsens, pretože už dnes máme zoznamy osôb, ktoré sú v Európe jednoducho neželané. A ešte som nevidel, že by sa nerobili na letisku jednoducho pasové kontroly a tak ďalej a tak ďalej. To znamená, takéto špehovanie občanov slúži iba na to, aby posilnilo právomoci Bruselu, aby mohlo viac a viac kontrolovať občanov žijúcich v priestore Európskej únie. Opäť tu máme ale zákon, ktorý nás chce chrániť pred terorizmom. Ten terorizmus, to je taká čarovná formulka, že zaňho, ako som hovoril, môžme skryť úplne, úplne všetko. Keď si povieme, že ideme občanom brať akési slobody, stačí tam zakryť to tým slovíčkom terorizmus, že ideme chrániť, a naraz je všetko v poriadku. Tak ako sa aj tento zákon snaží vyzerať dobre, snaží sa vyzerať pozitívne, snaží sa ľuďom nahovoriť, že sa zamedzí praniu špinavých peňazí a že sa zamedzí možnostiam financovať terorizmus, tak opätovne je za tým ale skrytý jeden veľký háčik. A ja ho vidím v tom, že zákon skôr hovorí o tom, že sa akýmsi spôsobom snaží obmedzovať platby v hotovosti. To znamená, platby všetkých ľudí, ktoré nie sú uvedené, povedzme prevodom alebo bankomatovou kartou a všetkými týmito inými možnosťami. To znamená, zákon si dáva za cieľ tieto dve veci: za prvé, znížiť tú mieru platieb v hotovosti, a za druhé, poskytnúť Európskej únii ešte viac možností ako čo najlepšie špehovať a kontrolovať svojich občanov. To znamená, rovnako ako predchádzajúci zákon. Množstvo občanov Slovenskej republiky, a stretávam sa s tým často, nerozumie tomu, ako funguje platba bankomatovou kartou, či už v hypermarkete alebo v malej prevádzke, alebo na internetovom obchode a nevie o tom, že napríklad banka si berie z každej tejto platby určitý percentuálny podiel, ktorý je vyrátaný z celkovej sumy tej zaplatenej sumy. Tam ten percentuálny podiel sa môže líšiť v závislosti od zmluvných vzťahov medzi tým subjektom, ktorý poskytuje tú platbu kartou, a bankou. Každopádne banky na týchto platbách kartou úplne fantasticky zarábajú. To znamená, občania Slovenskej republiky, ktorí si myslia, aká je to výhoda platiť kartou, ako nemusia sa báť, že stratia peňaženku s nejakou väčšou hotovosťou a ako je to jednoduchšie, rýchlejšie, efektívnejšie, nemusia sa hrať s drobnými a tak ďalej, tí v skutočnosti častokrát ani nevedia, ako veľmi pomáhajú bankovému sektoru neustále a neustále rásť. Okrem toho, že z každej platby je strhnuté určité percento pre banku, tak si musia ľudia uvedomiť to, že každá táto platba je archivovaná, že jednoducho je vedomé, banka vie a neskôr určite aj vláda, za čo platil, kedy to platil, v akej výške to platil a jednoducho takto si môžu, a hlavne, kde to platil, takto si môžu o tomto človeku pekne vyskladať celý jeho profil. To znamená, oni po niekoľkých pravidelných nákupoch zistia, čo radi jete na obed, čo radi jete na večeru, aké veci si radi kupujete, kde radi trávite voľný čas, akú zábavu preferujete. Dokonca z toho vieme vyčítať častokrát aj to, aký máte filmový vkus podľa toho, na aké filmy chodíte do kina, keď to platíte kartou, a tak ďalej a tak ďalej. To znamená, sú to obrovské možnosti, ktoré dávajú bankám a vláde v podstate právomoc vás otvorene nielen špehovať, ale vytvárať si o vás taký ten psychologický profil. A preto je to nebezpečné? Pretože mnoho občanov si myslí, že keď nemám čo skrývať, nemusím sa čoho báť. Veď ja predsa nie som terorista, ja nie som žiadny nebezpečný človek. Nemám nijaké aktivity, ktoré by mi mohli uškodiť v budúcnosti, a tým pádom sa nemám prečo báť poskytnúť banke alebo vláde všetky informácie o tom, čo mám rád, čo rád robím, kde rád chodím a tak ďalej a tak ďalej. Lenže problém je v tom, že ako vidíme na tejto dobe, stať sa nebezpečným extrémistom je čoraz jednoduchšie a jednoduchšie. Stačí, že niečo napíšete niekde na Facebooku, vyhodia vás z práce a už ste zaradený medzi túto sortu nebezpečných extrémistov. Stačí, že poviete niečo proti vláde. Stačí, že objektívne skritizujete nejaké náboženstvo s využitím dôkazov alebo skritizujete nejakú menšinu, ktorá sa odmieta prispôsobiť väčšinovej spoločnosti, okamžite sa stávate extrémistom. A zase budem hovoriť o tých možnostiach konšpiračných teórií, na ktoré môže tak rád reagovať tu kolega Dostál, že keď si tak predstavíme takú víziu, neviem, bližšej alebo ďalekej budúcnosti, to uvidíme sami, a úplne sa zrušia sa hotovostné platby vo verejnom sektore, tak ľudia budú v podstate úplní otroci bánk a tých bankomatových kariet. A keď sa potom stanete nebezpečným extrémistom a povedia si, že vás jednoducho z toho systému odpíšu, stačí, že vám zablokujú tú bankomatovú kartu, váš bankomatový účet, a ste úplne skončili. Nemáte možnosť platiť hotovosťou, nemáte možnosť si nič kúpiť a jednoducho ste totálne vypnutý zo systému a vláda sa vás jednoducho takto pekne krásne zbavila. A toto je presne ten plán, ktorý má Európska únia aj Spojené štáty americké tu na našich občanov, pretože keď môžu takto jednoducho pekne odstreliť kohokoľvek, kto im prekáža, hovorím o vízii budúcnosti, môžete to opäť nazvať o utópii, tak sa takýmto občanom, takýmto národom, takýmto masám ľudí vládne totálne jednoducho. A tu už nemôžme hovoriť o žiadnej demokracii a ani o žiadnych iných veciach, ktoré sa tomu čo i len trošku podobajú. A preto chcem opätovne vyzvať všetkých občanov Slovenskej republiky, aby si uvedomili, ako veľmi slobodní môžu byť, kým ešte platia v hotovosti. Aby si uvedomili, aké je dôležité platiť v hotovosti a aké je dôležité čo najmenej platiť bankomatovou kartou. Naozaj je to výraz o vašej slobode a keď vás o túto pripravia a postupnými krokmi, každým rokom vidíme, že tie zákony prichádzajú a znižuje sa tá miera, kedy ešte môžete platiť v hotovosti, tak už jednoducho bude neskoro. Preto všetci Slováci, Slovenky sa musia zamyslieť. Musia sa obzrieť okolo seba, otvoriť oči a zdvihnúť hlavu a uvedomiť si, že naozaj to, čo sa na nich chystá z toho Bruselu, z toho jadra EÚ, z tej Európskej komisie a zo všetkých tých zbytočných agentúr, ktoré oni sami platia, nie je naozaj nič pozitívne a že tá budúcnosť naozaj nie je ružová, ale skôr temná. A vďaka tomu vás chcem ešte raz všetkých vyzvať: plaťte v čo najväčšej miere v hotovosti! Je to vašou slobodou. Neplaťte kartou, nepomáhajte bankovému sektoru, vláde a tejto medzinárodnej bankovej mafii, aby vás mohla takto jednoducho ovládať! Ďakujem.